**Cine-ar putea-nțelege?**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine-ar putea-nțelege?

Cine-ar putea-nțelege vreodată neființa,

ca fiind mai grea decât tot ce există,

veșnic fericită, de-asemeni veșnic tristă,

nimicul care-i totul, răbdarea și putința?

Cine-ar putea-nțelege ce șoptește-o piatră,

când vântul o atinge și timpul o străbate,

sfidând eternitatea, născută fără moarte,

ce fi-va iarăși praful ce-a fost și altă dată?

Cine-ar putea-nțelege ce spune oare ploaia

ce mângâie o frunză cu stropul ei curat,

răcorindu-i fruntea, stingând în ea văpaia,

să bucure copacul ce-o soarbe însetat?

Cine-ar putea-nțelege ce poate fi iubirea,

acel nimic ce-i totul, mirabilă simțire,

neviul ce nu moare, păstrându-și tainic firea,

eterna neființă, izvor de fericire?!